1.Ievads

Ceturtajā ziņojumā par pārcelšanu un pārmitināšanu ir sniegta jaunākā informācija par pašreizējo situāciju kopš pēdējā, t. i., 15. maija ziņojuma un novērtētas darbības, kuras visas attiecīgās ieinteresētās personas veikušas no 2016. gada 13. maija līdz 14. jūnijam (pārskata periods), lai realizētu ieteikumus pārcelšanas un pārmitināšanas shēmu īstenošanas paātrināšanai.

Kopš 2016. gada 13. maija Grieķijā ir ieradušās 876 personas. Šis skaitlis, šķiet, liecina par tendenci samazināties ieradušos personu skaitam, kas ir novērojama saistībā ar ES un Turcijas paziņojuma īstenošanu. Grieķijā kopumā pašlaik atrodas vairāk nekā 57 000 migrantu — ap 8 450 Grieķijas salās un ap 49 000 personu tās kontinentālajā daļā. Saskaņā ar Apvienoto Nāciju Organizācijas Augstā komisāra bēgļu jautājumos (UNHCR) aplēsēm 65 % no personām, kas atrodas kontinentālajā daļā, (t. i., ap 30 000 personu) ir valstspiederība, ar kuru tās ir tiesīgas uz pārcelšanu. Kā tas bija sagaidāms, uzlabojoties laika apstākļiem, Itālijā ir palielinājies ieradušos personu skaits. Kopš 13. maija ir ieradušās 14 852 personas, kas ir līdzīgi tendencēm šajā pašā laika periodā 2015. gadā. Maija pēdējā nedēļā bija redzams straujš ieradušos personu pieaugums, Itālijas krastus sasniedzot vairāk nekā 14 000 personu; tas ietvēra arī strauju to personu skaita pieaugumu, kurām ir valstspiederība, ar kuru tās ir tiesīgas uz pārcelšanu (galvenokārt eritrejieši — līdz 35 % no jaunienācējiem). Saskaņā ar Iekšlietu ministrijas informāciju Itālijā atrodas 4 000 eritrejiešu, kas gaida pārcelšanu.

Pārskata periodā pārcelšanas rādītājs, salīdzinot ar iepriekšējo mēnesi, ir palielinājies. Papildus ir pārceltas 780 personas, kas ir vairāk nekā divkāršs iepriekšējā perioda rādītājs, tādējādi kopumā līdz šim ir pārceltas 2 280 personas (1 503 — no Grieķijas un 777 — no Itālijas). Lai gan tas norāda uz progresu, joprojām ne tuvu nav izpildīts Komisijas ierosinātais mērķis pārcelt 6 000 personu mēnesī. Turklāt savus centienus attiecībā uz pārcelšanu lielākoties palielina tās pašas dalībvalstis, kas minētas iepriekšējos ziņojumos. Ņemot vērā to, ka Itālijā ierodas arvien vairāk potenciālo pārcelšanas pieteikuma iesniedzēju, no Itālijas pārcelto personu un saistību skaits joprojām ir īpaši zems. Tādēļ kopumā pārcelšanā panāktais progress joprojām ir neapmierinošs.

Attiecībā uz pārmitināšanu — no 22 504 personām, par kurām bija panākta vienošanās 2015. gada jūlija shēmas ietvaros, līdz šim ir pārmitinātas 7 272, galvenokārt no Turcijas, Jordānijas un Libānas. ES un Turcijas paziņojumā noteikto saskaņoto rīcību sākot īstenot tikai no 4. aprīļa, atbilstoši mehānismam “viens pret vienu” no Turcijas uz ES ir pārmitinātas 511 personas, no kurām 330 — kopš iepriekšējā ziņojuma.

2.Pārcelšana

2.1.Pārcelšanas mērķa dalībvalstu rīcība

No 13. maija līdz 14. jūnijam papildus tika pārceltas 780 personas — 594 no Grieķijas (uz Beļģiju, Franciju, Luksemburgu, Maltu, Nīderlandi, Portugāli, Somiju un Spāniju) un 186 no Itālijas (uz Beļģiju, Franciju, Kipru, Maltu, Nīderlandi, Portugāli, Slovēniju, Somiju, Spāniju un Šveici). 9. jūnijā no Grieķijas uz Franciju tika pārceltas 139 personas, kas liecina, ka ir iespējams vienā pārsūtīšanas reizē pārcelt lielu skaitu personu. Pārskata periodā Francija kopumā pārcēla 236 personas. Ar vienlīdz lielu apņemšanos veikt pārcelšanas darbu, turpinot regulāru ikmēneša pārcelšanu, Portugāle pārskata periodā pārcēla 168 personas, Somija — 70, Luksemburga — 41 un Malta — 15 personas. Līdz jūnija beigām ir plānots īstenot vēl 511 ar pārcelšanu saistīto pārvešanu no Grieķijas un 6 — no Itālijas.

Neraugoties uz šo skaita pieaugumu, dalībvalstis ne tuvu nesasniedz savu Padomes lēmumos noteikto pieteikuma iesniedzēju sadalījuma izpildes līmeni. Tuvojoties Padomes lēmumos noteiktā termiņa vidusposmam, pārcelšanas īstenošanas rādītājs ir tikai 2 %. Piecas dalībvalstis (Austrija, Horvātija, Polija, Slovākija un Ungārija) vēl nav pārcēlušas nevienu pieteikuma iesniedzēju; septiņas dalībvalstis (Beļģija, Bulgārija, Čehija, Lietuva, Rumānija, Spānija un Vācija) ir pārcēlušas tikai 1 % no tām noteiktā patvēruma meklētāju sadalījuma; un tikai četras dalībvalstis (Luksemburga, Malta, Portugāle un Somija) ir pārcēlušas vairāk nekā 10 % no tām noteiktā sadalījuma.

Rīcība saistību ierobežotā skaita novēršanai: vienpadsmit dalībvalstis (Bulgārija, Francija, Latvija, Luksemburga, Nīderlande, Portugāle, Rumānija, Slovākija (tās šīs valsts pirmās saistības), Somija, Spānija un Vācija) un viena asociētā valsts (Šveice) ir iesniegušas 1 955 jaunas norādes par gatavību ātri pārcelt starptautiskās aizsardzības pieteikuma iesniedzējus (“oficiālās saistības”). Lielākā daļa oficiālo saistību ir iesniegtas attiecībā uz pārcelšanu no Grieķijas (1 605), savukārt īpaši zems oficiālo saistību skaits ir Itālijā (350). Pārcelšanas mērķa dalībvalstu oficiālo saistību kopējais skaits ir 7 731 (2 048 uz Itāliju un 5 683 uz Grieķiju).